คปภ.สั่งทบทวนค่ารักษาพรบ.
เพิ่มความสะดวกผู้ประสบภัย จัดทำกรมธรรม์น้ำท่วมรถเก่า
18 ม.ค. 2555

เพิ่มความสะดวกผู้ประสบภัย จัดทำกรมธรรม์น้ำท่วมรถเก่า
คปภ.สั่งทบทวนค่ารักษาพยาบาลผู้ประสบภัยตามประกันภัยภาคบังคับใหม่ หลังค่าสินไหมลดลง
นายอาภากร ปานเลิศ ผู้อำนวยการส่วนกำกับผลิตภัณฑ์ประกันภัยรถยนต์ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ผลการประชุมคณะทำงานพัฒนาผลิตภัณฑ์รถยนต์และจัดทำคู่มือตีความนัดแรก โดยมี น.ส.วราวรรณ เวชชสัสถ์ รองเลขาธิการ คปภ.เป็นประธาน
ทั้งนี้ ประธานที่ประชุมได้ตั้งคณะอนุทำงานพัฒนาและปรับปรุงผลิตภัณฑ์ประกันภัยรถยนต์ภาคบังคับ หรือ พ.ร.บ. และให้ทำการทบทวนค่ารักษาพยาบาลแก่ผู้ประสบภัยจากรถใหม่ เพราะเห็นว่าสถิติอุบัติเหตุลดลง ค่าสินไหมทดแทนลดลงด้วย และเพื่อให้ผู้ประสบภัยได้รับความสะดวกสบายในการเข้ารับการรักษาพยาบาลมากที่สุด ซึ่งที่ผ่านมาไม่ได้ทำการทบทวนค่ารักษาพยาบาลตามประกัน พ.ร.บ.มานานแล้ว ทำเฉพาะการเพิ่มความคุ้มครองกรณีเสียชีวิต ทุพพลภาพ สูญเสียอวัยวะเท่านั้น
สำหรับค่ารักษาพยาบาลเบื้องต้นตาม พ.ร.บ. อยู่ที่ 1.5 หมื่นบาท หากผู้บาดเจ็บเสียชีวิตในภายหลังจะได้รับค่าปลงศพอีก 3.5 หมื่นบาท ส่วนกรณีเสียชีวิตได้เพิ่มจาก 1 แสนบาท เป็น 2 แสนบาท และค่าชดเชยรายวันวันละ 200 บาท รวมไม่เกิน 20 วัน
นายอาภากร กล่าวว่า ที่ประชุมได้ให้ทำการทบทวนวิธีการรับประกันภัย ความเหมาะสมของโครงสร้างค่าใช้จ่าย ปรับปรุงความเหมาะสมของกระบวนการจ่ายค่าสินไหม เพื่อให้ผู้ประสบภัยได้รับการดูแลอย่างดีที่สุด
นอกจากนี้ ได้แต่งตั้งคณะอนุทำงานพัฒนาและปรับปรุงผลิตภัณฑ์ประกันภัยรถยนต์ภาคสมัครใจ และคณะอนุทำงานจัดทำคู่มือตีความ
ทั้งนี้ ได้ให้มีการจัดทำกรมธรรม์มาตรฐานสำหรับประกันภัยชั้น 2 และชั้น 3 ที่ให้ความคุ้มครองน้ำท่วม เพื่อให้เงื่อนไขเหมือนกันทั้งระบบ ซึ่งปัจจุบันมีกรมธรรม์ประกันภัยรถยนต์ทั้งระบบ 5.6 ล้านกรมธรรม์ มีประกันชั้น 1 สัดส่วน 65% ประกันชั้น 2 เพียง 4% และประกันชั้น 3 สัดส่วน 30%
สำหรับผลที่จะตามมาคือจะทำให้ประชาชนหันมาให้ความสนใจซื้อประกันภัยรถยนต์ชั้น 2 มากขึ้น เมื่อมีความคุ้มครองน้ำท่วม